b'\n_START_ARTICLE_\nCharlotte a Prusiei\n_START_SECTION_\nPrin\xc8\x9bes\xc4\x83 a Prusiei\n_START_PARAGRAPH_\nAlexandra Feodorovna s-a n\xc4\x83scut la 13 iulie 1798 la Castelul Charlottenburg, ca Prin\xc8\x9besa Frederica Louise Charlotte Wilhelmina a Prusiei. A fost fiica regelui Frederic Wilhelm al III-lea al Prusiei \xc8\x99i a Louisei de Mecklenburg-Strelitz \xc8\x99i sora lui Frederic Wilhelm al IV-lea al Prusiei \xc8\x99i a \xc3\xaemp\xc4\x83ratului Wilhelm I al Germaniei._NEWLINE_Copil\xc4\x83ria Prin\xc8\x9besei Charlotte a fost marcat\xc4\x83 de r\xc4\x83zboaiele napoleoniene. Dup\xc4\x83 \xc3\xaenfr\xc3\xa2ngerea armatei Prusiei de c\xc4\x83tre francezi, Prin\xc8\x9besa Charlotte \xc8\x99i \xc3\xaentreaga ei familie au fost for\xc8\x9ba\xc8\x9bi s\xc4\x83 se refugieze \xc3\xaen estul Prusiei, unde erau sub protec\xc8\x9bia \xc8\x9aarului Alexandru I al Rusiei. Mama Charlottei a murit \xc3\xaen 1810, la scurt timp dup\xc4\x83 aniversarea de doisprezece ani a Prin\xc8\x9besei \xc8\x99i pentru tot restul vie\xc8\x9bii ea a pre\xc8\x9buit memoria mamei. Charlotte a r\xc4\x83mas ata\xc8\x99at\xc4\x83 de Prusia \xc8\x99i de familia ei toat\xc4\x83 via\xc8\x9ba._NEWLINE_\xc3\x8en toamna anului 1814, Marele Duce Nicolae Pavlovici al Rusiei, viitorul \xc8\x9aar Nicolae I al Rusiei \xc8\x99i fratele s\xc4\x83u Marele Duce Mihail, au vizitat Berlinul. Cele dou\xc4\x83 familii regale au f\xc4\x83cut aranjamente de a-i c\xc4\x83s\xc4\x83tori pe Nicolae \xc8\x99i Charlotte. Nicolae s-a \xc3\xaendr\xc4\x83gostit de prin\xc8\x9besa \xc3\xaen v\xc3\xa2rst\xc4\x83 de 17 ani iar sentimentul a fost reciproc. Erau veri\xc8\x99ori de gradul trei: am\xc3\xa2ndoi erau str\xc4\x83-str\xc4\x83nepo\xc8\x9bi ai regelui Frederic Wilhelm I al Prusiei. _NEWLINE_La 9 iunie 1817 Prin\xc8\x9besa Charlotte a vizitat Rusia \xc3\xaempreun\xc4\x83 cu fratele ei, Wilhelm. Dup\xc4\x83 ce au ajuns la St. Petersburg Charlotte s-a convertit la credin\xc8\x9ba ortodox\xc4\x83 \xc8\x99i \xc8\x99i-a luat numele rusesc Alexandra Feodorovna. La aniversarea ei de 19 ani, la 13 iulie 1817 Alexandra Feodorovna s-a c\xc4\x83s\xc4\x83torit cu Nicolae la Palatul de Iarn\xc4\x83.\n_START_SECTION_\nMare Duces\xc4\x83 a Rusiei\n_START_PARAGRAPH_\nLa \xc3\xaenceput, Alexandra Feodorovna a avut probleme de adaptare la Curtea rus\xc4\x83, schimbarea religiei a afectat-o  \xc8\x99i era cople\xc8\x99it\xc4\x83 de noile \xc3\xaemprejmuiri. S-a \xc3\xaen\xc8\x9beles bine cu soacra sa, Maria Feodorovna, \xc3\xaens\xc4\x83 nu acela\xc8\x99i lucru se poate spune despre cumnata sa \xc3\x8emp\xc4\x83r\xc4\x83teasa Elizabeth Alexeievna, so\xc8\x9bia \xc8\x9aarului Alexandru I. _NEWLINE_La c\xc3\xa2teva s\xc4\x83pt\xc4\x83m\xc3\xa2ni dup\xc4\x83 nunt\xc4\x83, Alexandra a r\xc4\x83mas \xc3\xaens\xc4\x83rcinat\xc4\x83. La 17 aprilie 1818 ea a n\xc4\x83scut primul ei copil, viitorul \xc8\x9aar Alexandru al II-lea al Rusiei iar anul urm\xc4\x83tor ea a avut o fiic\xc4\x83 Marea Duces\xc4\x83 Maria Nikolaevna. Dup\xc4\x83 pierderea unei sarcini Alexandra a suferit o depresie ad\xc3\xa2nc\xc4\x83 iar doctorii au sf\xc4\x83tuit-o s\xc4\x83-\xc8\x99i ia o vacan\xc8\x9b\xc4\x83; \xc3\xaen toamna anului 1820 \xc3\xaempreun\xc4\x83 cu Nicolae \xc8\x99i familia ei a vizitat Berlinul, unde au r\xc4\x83mas p\xc3\xa2n\xc4\x83 \xc3\xaen vara anului 1821. \xc3\x8en vara anului 1824 au revenit \xc3\xaen Berlin \xc3\xaentorc\xc3\xa2ndu-se la St. Petersburg \xc3\xaen martie 1825 c\xc3\xa2nd \xc8\x9aarul Alexandru I l-a chemat pe Nicolae \xc3\xaen Rusia._NEWLINE_Timp de opt ani, \xc3\xaen timpul domniei lui Alexandru I, cuplul a tr\xc4\x83it lini\xc8\x99tit f\xc4\x83r\xc4\x83 s\xc4\x83 se g\xc3\xa2ndeasc\xc4\x83 la posibilitatea de a ocupa tronul Rusiei. \xc8\x9aarul Alexandru nu avea copii iar mo\xc8\x99tenitorul s\xc4\x83u, Marele Duce Constantin Pavlovici al Rusiei a renun\xc8\x9bat la drepturile la succesiune \xc3\xaen 1822, Nicolae devenind noul \xc8\x9aarevici. _NEWLINE_\xc3\x8en 1825, Alexandra a primit de la cumnatul ei, \xc8\x9aarul Alexandru, Palatul Peterhof, unde ea \xc8\x99i Nicolae au tr\xc4\x83it fericii. Peterhof a r\xc4\x83mas re\xc8\x99edin\xc8\x9ba ei de var\xc4\x83 favorit\xc4\x83.\n_START_SECTION_\n\xc3\x8emp\xc4\x83r\xc4\x83teas\xc4\x83 a Rusiei\n_START_PARAGRAPH_\nAlexandra Feodorovna a devenit \xc3\x8emp\xc4\x83r\xc4\x83teas\xc4\x83 odat\xc4\x83 cu ascensiunea pe tronul Rusiei a so\xc8\x9bului ei ca \xc8\x9aarul Nicolae I. A fost o perioad\xc4\x83 tulbure marcat\xc4\x83 de represiunea s\xc3\xa2ngeroas\xc4\x83 a Revoltei decembri\xc8\x99tilor._NEWLINE_P\xc3\xa2n\xc4\x83 \xc3\xaen 1832 Nicolae \xc8\x99i Alexandra au avut \xc8\x99apte copii pe care i-au crescut cu grij\xc4\x83. Nicolae \xc8\x99i-a iubit toat\xc4\x83 via\xc8\x9ba so\xc8\x9bia pe care o alinta \xe2\x80\x9cMouffy\xe2\x80\x9d. Dup\xc4\x83 25 de ani de fidelitate Nicolae a avut o metres\xc4\x83, pe nume Barbara Nelidova, o doamn\xc4\x83 de onoare a Alexandrei; doctorii \xc3\xaei interziseser\xc4\x83 Alexandrei activitatea sexual\xc4\x83 din cauza s\xc4\x83n\xc4\x83t\xc4\x83\xc8\x9bii sale precare. \xc3\x8en 1845, Nicolae a pl\xc3\xa2ns c\xc3\xa2nd doctorii de la curte au cerut \xc3\x8emp\xc4\x83r\xc4\x83tesei s\xc4\x83 plece la Palermo pentru c\xc3\xa2teva luni pentru a-\xc8\x99i \xc3\xaengriji s\xc4\x83n\xc4\x83tatea. C\xc3\xa2nd a \xc3\xaen\xc8\x9beles c\xc4\x83 Alexandra nu mai are nici o \xc8\x99ans\xc4\x83, Nicolae a f\xc4\x83cut tot posibilul s\xc4\x83 i se al\xc4\x83ture chiar dac\xc4\x83 numai pentru pu\xc8\x9bin timp. Nelidova a mers cu ei \xc8\x99i de\xc8\x99i la \xc3\xaenceput Alexandra era geloas\xc4\x83, cur\xc3\xa2nd a acceptat aventura \xc8\x99i a r\xc4\x83mas \xc3\xaen termeni buni cu metresa so\xc8\x9bului ei._NEWLINE_\xc3\x8emp\xc4\x83r\xc4\x83teasa Alexandra Feodorovna a fost \xc3\xaentotdeauna fragil\xc4\x83 \xc8\x99i a avut o s\xc4\x83n\xc4\x83tate precar\xc4\x83. La v\xc3\xa2rsta de patruzeci de ani ar\xc4\x83ta mult mai \xc3\xaen v\xc3\xa2rst\xc4\x83 \xc8\x99i era din ce \xc3\xaen ce mai sub\xc8\x9bire. \xc3\x8en 1837 \xc3\x8emp\xc4\x83r\xc4\x83teasa a ales ca re\xc8\x99edin\xc8\x9b\xc4\x83 Crimeea. Acolo, Nicolae a construit Palatul Oreanda pentru ea. La sf\xc3\xa2r\xc8\x99itul anului 1854, Alexandra Feodorovna era foarte bolnav\xc4\x83 \xc3\xaens\xc4\x83 a reu\xc8\x99it s\xc4\x83-\xc8\x99i revin\xc4\x83. \xc3\x8en 1855 \xc8\x9aarul Nicolae a contactat o grip\xc4\x83 \xc8\x99i a murit la 6/18 februarie._NEWLINE_Alexandra Feodorovna a supravie\xc8\x9buit so\xc8\x9bului ei cinci ani. S-a retras la Palatul Alexander la Tsarskoe Selo \xc8\x99i a r\xc4\x83mas \xc3\xaen termeni buni cu metresa so\xc8\x9bului ei, Barbara Nelidova, pe care a numit-o cititorul ei personal. _NEWLINE_S\xc4\x83n\xc4\x83tatea \xc3\x8emp\xc4\x83r\xc4\x83tesei mam\xc4\x83 a devenit din ce \xc3\xaen ce mai fragil\xc4\x83. Iernile Rusiei erau prea aspre pentru ea astfel \xc3\xaenc\xc3\xa2t \xc8\x99i le petrecea \xc3\xaen str\xc4\x83in\xc4\x83tate. \xc3\x8en toamna anului 1860 doctorii i-au recomandat s\xc4\x83 p\xc4\x83r\xc4\x83seasc\xc4\x83 Rusia \xc3\xaens\xc4\x83 Alexandra a preferat s\xc4\x83 stea la St.Petersburg. A murit \xc3\xaen somn la v\xc3\xa2rsta de 62 de ani la 1 noiembrie 1860 la Palatul Alexander din Tsarskoe Selo.'